Tá sé ráite ag Aire Stáit na Gaeltachta Seán Kyne go mbeidh 20% den líon daoine a earcófar sa tseirbhís phoiblí inniúil i nGaeilge. Beidh sé seo mar chuid de bhille leasaithe ar Acht na dTeangacha Oifigiúla, a dúirt sé.

De bharr gurb í an tseirbhís phoiblí atá i gceist - agus ní hamháin an státseirbhís - beidh thart ar 60,000 míle duine a mbeadh Gaeilge acu le fostú san earnáil phoiblí i leithéidí RTÉ, Feidhmeannacht na Seirbhíse Sláinte, an Garda Síochána agus eile, má thugtar isteach é.

Tá ráiteas an Aire Stáit Kyne deimhnithe ag an Roinn Cultúir, Oidhreachta agus Gaeltachta agus dúradh chomh maith go mbeidh gach oifig phoiblí atá lonnaithe sa Ghaeltacht ag feidhmiú as Gaeilge.

Tuigtear go bhfoilseofar an bille sa chéad tréimhse Dála eile agus tá sé ráite ag leascheannaire Fhianna Fáil Dara Calleary go mbeidh an páirtí sin ag tacú leis.